stanford-oval/wikipedia huggingface dataset:
United Airlinesin lento 175
Tausta

United Airlinesin lennon 175 kaappausryhmää johti Marwan al-Shehhi, joka oli kotoisin Arabiemiraateista. Al-Shehhi suoritti kaupallisen lentäjän lupakirjan koulutusta Etelä-Floridassa yhdessä lennon 11 kaappaajan ja johtajan Mohammed Attan kanssa. Lennon 175 kaappaajiin kuuluivat al-Shehhin lisäksi Arabiemiraateista kotoisin oleva Fayez Banihammad, ja kolme saudia: veljekset Hamza al-Ghamdi ja Ahmed al-Ghamdi, sekä Mohand al-Shehri. Marwan al-Shehhi osti 13. elokuuta 2001 kaksi neljätuumaista taskuveistä, kun Hamza al-Ghamdi osti Leatherman Wace -monitoimityökalun.
Saman vuoden syyskuun alussa lennon 175 kaappaajat saapuivat Bostoniin Floridasta. Al-Ghamdit saapuivat yhdessä 7. syyskuuta, ja kirjautuivat sisään Charles-hotelliin Cambridgessa. Seuraavana päivänä he siirtyivät Days Inn -hotelliin Bostoniin. Fayez Banihammad lensi Floridasta Bostoniin yhdessä Mohand al-Shehrin kanssa 8. syyskuuta, ja he majoittuivat Milner-hotellissa Bostonissa. Marwan al-Shehhi saapui Bostoniin 9. syyskuuta ja majoittui Milner-hotellissa, jossa jakoi huoneensa Mohammed Attan kanssa.
Lento

Lento lennettiin Boeing 767-222 -koneella, joka oli valmistettu vuonna 1983. Koneessa oli 168 matkustajapaikkaa (10 ensimmäisessä luokassa, 32 liikemiesluokassa ja 126 turistiluokassa). Turmalennolla oli vain 56 matkustajaa ja yhdeksän miehistön jäsentä, eli 33 prosenttia koneen kapasiteetista. Miehistöön kuuluivat muun muassa kapteeni Victor Saracini, perämies Michael Horrocks ja matkustamohenkilökuntaan Robert Fangman, Amy Jarret, Amy King, Kathryn Laborie, Alfred Marchand, Michael Tarrou, ja Alicia Titus. Kaappaajia lukuun ottamatta lennon matkustajista 35 oli miehiä, 12 naisia ja neljä alle viisivuotiaita.
Lento > Nousu koneeseen

Hamza al-Dhamdi ja Ahmed al-Ghamdi kirjautuivat ulos hotellistaan ja kutsuivat taksin viemään heidät Loganin kansainväliselle lentoasemalle. He saapuivat United Airlinesin lähtöselvitystiskille Terminaali C:ssä kello 6.20, ja Ahmed al-Ghamdi lähtöselvitti kaksi laukkua. Molemmat kaappaajat ilmoittivat haluavansa ostaa liput, vaikka heillä oli jo paperiset liput. Heillä oli vaikeuksia vastata standardien mukaisiin turvallisuuskysymyksiin, joten lähtöselvitysvirkailija toisti kysymykset erittäin hitaasti kunnes miehet osasivat vastata niihin. Marwan al-Shehhi selvitti laukkunsa kello 6.45, ja loput kaappaajat, Fayez Banihammad ja Mohand al-Shehri kello 6.53. Banihammadilla oli kaksi laukkua. Yksikään kaappaaja ei jäänyt kiinni turvatarkastuksessa.
Al-Shehhi ja muut kaappaajat nousivat koneeseen kello 7.23 ja 7.28 välisenä aikana. Banihammad nousi koneeseen ensimmäisenä, ja istui ensimmäisessä luokassa paikalla 2A, kun Mohand al-Shehri oli paikalla 2B. Kello 7.27, Shehhi ja Ahmed al-Ghamdi nousivat koneeseen, ja istuivat liikemiesluokassa paikoilla 6C ja 9D. Minuuttia myöhemmin Hamza al-Ghamdi saapui koneeseen ja istui paikalle 9C.
Lennon oli määrä lähteä aikataulun mukaan kello 8.00 Los Angelesiin. 51 matkustajaa ja viisi kaappaajaa olivat nousseet koneeseen Terminaali C:n portilta 19. Kone alkoi rullata kello 7.58, ja nousi kello 8.13 kiitotieltä 9, kun lento 11 kaapattiin. Kone saavutti kello 8.33 matkalentokorkeutensa 31 000 jalkaa, jolloin matkustamon tarjoilun olisi normaalisti pitänyt alkaa.  Kello 8.37 lennonjohto kysyi lentäjiltä, josko he olisivat nähneet American Airlinesin lennon 11 konetta. Lentäjät vastasivat koneen olevan 29 000 jalan korkeudessa, ja lennonjohtajat käskivät kääntyä ja välttää kyseistä konetta. Lentäjät ilmoittivat kuulleensa epäilyttävän viestin lentoonlähtönsä aikana lennolta 11. ”Kuulostaa siltä, että joku on ottanut mikrofonin ja käskee kaikkia pysymään paikoillaan”, miehistö raportoi. Tämä oli viimeinen viesti lennolta 175.
Lento > Kaappaus

Lennon 175 kaappaus tapahtui kello 8.42 ja 8.46 välisenä aikana, kun lento 11 oli vain minuuttien matkan päässä pohjoistornista. Viitaten dokumenttiin Flight 175: As the World Watched, uskotaan, että vahvimmat kaappaajat Fayez Banihammad ja Mohand al-Shehri menivät ohjaamoon ja tappoivat lentäjät, kun Hamza al-Ghamdi ja Ahmed al-Ghamdi alkoivat siirtää matkustajia ja miehistöä koneen takaosaan. Ensimmäinen merkki jostakin epänormaalista lennolla 175 tuli lennonjohdolle kello 8.47, kun koneen toisiotutkavastainta säädettiin kahdesti minuutin aikana, ja kone alkoi kääntyä suunnitellulta reitiltään. Vastuussa oleva lennonjohtaja ei kuitenkaan huomannut mitään ennen kuin minuutteja myöhemmin kello 8.51.  Toisin kuin lennolla 11, joka käänsi toisiotutkavastaimensa pois päältä, lennon 175 dataa voitiin yhä monitoroida. Kello 8.51 lento 175 muutti korkeuttaan. Seuraavien kolmen minuutin aikana lennonjohtaja yritti olla yhteydessä koneeseen viisi kertaa, ja käski muita koneita siirtymään kauemmas lennon 175 operoineesta koneesta.
Lento > Kaappaus > Läheltä piti -tilanne

Lento 175 oli lähellä törmäystä Delta Airlinesin lennon 2315 kanssa, kun koneet olivat vain 300 metrin päässä toisistaan. Lennonjohtaja Dave Bottiglia pyysi Deltan lentäjiä varomaan UA175:tä. Bottiglia oli ensimmäinen henkilö lennonjohdossa, joka tajusi, lennon 175 olleen kaapattu, kun hän antoi ohjeet kääntyä. Lento 175 ei vastannut radioviesteihin, vaan sen sijaan kiihdytti samanaikaisesti kohti Deltan lentoa 2315. Lennonjohtaja käski Deltan lentäjiä tehdä tarvittaessa väistöliikkeitä, koska UA175:n toimista ei ole mitään tietoa. Hetkeä ennen lennon 175 osumista etelätorniin, se vältti toisen vaaratilanteen Midwest Expressin lennon 7 kanssa, joka oli matkalla New Yorkista Milwaukeehin.
Kello 8.58 kone oli New Jerseyn yläpuolella 28 500 jalan korkeudessa ja suuntasi kohti New Yorkin kaupunkia. Viiden minuutin aikana, kun al-Shehhi teki viimeisen käännöksen New Yorkia kohti, kone putosi viiden minuutin ja neljän sekunnin aikana yli 24 000 jalkaa eli noin 5 000 jalkaa minuutissa.  New Yorkin keskuksen lennonjohtaja Dave Bottiglia raportoi kollegoilleen: ”Kone laski korkeutta, ja nyt ovat pudonneet 5 000 jalkaa minuutissa. Tämä on ennenkuulumatonta kaupalliselle lentokoneelle.”
Lento > Puhelut

Stuertti Robert Fangman, kuten myös kaksi matkustajaa (Peter Hanson ja Brian David Sweeney), soittivat lennolta käyttäen GTE-puhelimia koneen takaosasta. Puhelimen nauhoituksista selvisi myös, että Garnet Bailey yritti neljästi soittaa vaimolleen.
Stuertti Robert Fangman soitti United Airlinesin San Franciscon toimistoon kello 8.52 ja puhui Marc Policastron kanssa. Fangman kertoi kaappauksesta ja kuinka kaappaajat lentävät konetta. Hän myös kertoi, että molemmat lentäjät ovat kuolleet, ja että lentoemäntä puukotettiin.  Minuutin ja viidentoista sekunnin jälkeen puhelu katkaistiin.  Myöhemmin Policastro yritti ottaa yhteyttä koneen ohjaamoon ACARS-järjestelmällä, mutta turhaan.
Brian David Sweeney yritti soittaa vaimolleen Julielle kello 8.58, mutta jätti hänelle vain vastaajaan viestin, jossa kertoi, että kone oli kaapattu. Sitten hän soitti vanhemmilleen kello 9.00 ja puhui äitinsä Louisen kanssa. Sweeney kertoi äidilleen kaappauksesta ja kertoi, että matkustajat aikovat hyökätä ohjaamoon ja ottaa koneen ohjat.
Kello 8.52 Peter Hanson soitti isälleen Lee Hansonille Eastoniin, Connecticutiin kertoen kaappauksesta. Hanson matkusti vaimonsa Suen ja 2,5-vuotiaan tyttärensä Christinen kanssa, joka ei ollut koskaan lentänyt aikaisemmin. Perhe istui alun perin rivillä 19 paikoilla C, D ja E; kuitenkin Peter soitti isälleen paikalta 30E. Hanson sanoi rauhallisesti, että kaappaajat olivat vallanneet ohjaamon, lentoemäntää oli puukotettu ja mahdollisesti joku muu koneen etuosassa on tapettu. Hän myös kertoi, että kone lentää epämääräisesti. Hän pyysi isäänsä soittamaan United Airlinesin toimistoon, mutta Lee ei saanut yhteyttä ja soitti sen sijaan poliisille.
Lento > Törmäys

Kello 9.01, kaksi minuuttia ennen törmäystä, lento 175 jatkoi putoamistaan Lower Manhattanille. New Yorkin lennonjohtokeskus hälytti toisen läheisen lentoliikennettä valvovan yksikön vastuuseen matalalla lentävästä lentokoneesta, jonka kurssia pystyttiin monitoroimaan. Kone oli tullut New Jerseyn ja sitten Staten Islandin yli. 
Lento 175 syöksyi 960 kilometrin tuntinopeudella päin etelätornin eteläpuolta kello 9.03.02 ja osui kerrosten 77 ja 85 väliin. Koneessa oli noin 38 000 litraa kerosiinia. Nuorin koneessa ollut henkilö oli 2,5-vuotias Christine Hanson Grotonista, Massachusettsista, ja vanhin 80-vuotias Dorothy DeAraujo Long Beachista, Kaliforniasta. Satoja henkilöitä kuoli koneen lisäksi myös tornissa, ja tornin romahtamisen yhteydessä. On arvioitu, että 637 ihmistä menehtyi välittömästi tai jäätyään loukkuun torniin.
Kun lento 175 osui etelätorniin, useat median edustajat olivat jo paikalla kuvaamassa pohjoistorniin 17 minuuttia aikaisemmin osuneen lennon 11 aiheuttamia tuhoja. Lennon 175 tuhosta saatiin videokuvaa useista pisteistä suoraan televisioihin, ja arviolta 100 kameraa otti kuvia koneesta ennen kuin se osui torniin.  Videomateriaalia käytettiin todella paljon päivän uutislähetyksissä, ennen kuin suuret uutistoimistot alkoivat rajoittaa videoidensa käyttöä.
Kun kone oli tullut tornin läpi, osia koneen laskutelineistä tuli ulos tornin pohjoispuolella, ja putosi katon läpi, ja Park Place 45–47:n katon läpi West Broadwayn ja Church Streetin välissä (180 metriä pohjoiseen World Trade Centeristä). Koneen osat tuhosivat kolme kerrospalkkia ja vaurioittivat pahoin tornin rakenteita.
Tornin romahdus

Toisin kuin pohjoistornissa, etelätornissa yksi kolmesta portaikosta oli vielä ehjä lentokoneen iskeydyttyä torniin. Portaikko pysyi ehjänä, koska kone osui torniin hieman sivusta, eikä keskeltä, kuten lento 11 osui pohjoistorniin. Vain 18 henkilöä pääsi osumaa saaneelta alueelta portaita pitkin turvallisesti alas ennen kuin torni romahti. Yksi heistä, Stanlei Praimnath oli kerroksessa 81, ja kone osui suoraan hänen toimistoonsa. Hän oli todistamassa koneen tuloa kohti häntä. Toinen koneen siivistä tuli hänen toimistonsa läpi ja kiilautui oviaukkoon 20 metrin päähän hänestä.
Jotkut henkilöt osumaa saaneen alueen yläpuolella yrittivät päästä portaita pitkin ylös katolle helikopterin toivossa. Kuitenkin reitti katolle oli lukittu. Joka tapauksessa paksun savun takia katolle ei olisi päässyt helikopterilla.
Etelätorni romahti kello 9.59, noin 56 minuutin palamisen jälkeen.
Koneessa olleiden kansalaisuudet

| Kansalaisuus | Matkustajia | Miehistöä | Yhteensä |
| --- | --- | --- | --- |
|  Yhdysvallat | 43 | 9 | 52 |
|  Saksa | 3 | 0 | 3 |
|  Iso-Britannia | 1 | 0 | 1 |
|  Israel | 1 | 0 | 1 |
|  El Salvador | 1 | 0 | 1 |
|  Indonesia | 1 | 0 | 1 |
|  Nepal | 1 | 0 | 1 |
| Yhteensä | 51 | 9 | 60 |
N612UA, kaapattu kone, rullaamassa San Franciscon kansainvälisellä lentoasemalla vuonna 1999.
lento 175 törmää etelätorniin.
World Trade Center 5:n katon palasia
Boeing 767:n moottorin palasia.
Hyvät, pahat ja rumat

| Hyvät, pahat ja rumat> Il buono, il brutto, il cattivo   The Good, the Bad and the Ugly |
| --- | --- |

Ohjaaja:  Sergio Leone
Käsikirjoittaja:   Agenore Incrocci  Sergio Leone  Furio Scarpelli  Luciano Vincenzoni 
Tuottaja:  Alberto Grimaldi
Säveltäjä:  Ennio Morricone
Kuvaaja:  Tonino Delli Colli
Leikkaaja:  Eugenio Alabiso   Nino Baragli
Tuotantosuunnittelija:  Carlo Simi
Pukusuunnittelija:  Carlo Simi
Pääosat:   Clint Eastwood  Eli Wallach  Lee Van Cleef 
Valmistustiedot
Valmistusmaa:  Italia   Espanja
Tuotantoyhtiö:  United Artists
Levittäjä:  Mokép Netflix
Ensi-ilta:   1966-12-033. joulukuuta 1966 (Italia)  1967-12-2929. joulukuuta 1967 (Yhdysvallat)  1968-01-022. tammikuuta 1968 (Suomi)  
Kesto:  161 minuuttia
Alkuperäiskieli:  italia
Budjetti:  1 300 000 dollaria
Tuotto:  25 100 000 dollaria
Edeltäjä:  Vain muutaman dollarin tähden
Aiheesta muualla
Virallinen sivusto
IMDb 
Elonet
AllMovie
Infobox OKNimi-testi OK: 
Hyvät, pahat ja rumat (The Good, the Bad and the Ugly) on vuonna 1966 ensi-iltaan tullut italialainen lännenelokuva, jonka on ohjannut Sergio Leone. Elokuvan pääosissa esiintyvät Clint Eastwood, Eli Wallach ja Lee Van Cleef. Hyvät, pahat ja rumat on Leonen niin sanotun dollaritrilogian viimeinen osa.
Vaikka Hyvät, pahat ja rumat ei valmistuttuaan herättänytkään suurta huomiota, se kuuluu nykyisin tunnetuimpiin ja arvostetuimpiin lännenelokuviin. Elokuva on innoittanut monia nykypäivän elokuvaohjaajia, ja vuonna 2005 Time-lehti valitsi sen sadan merkittävimmän elokuvan joukkoon. Elokuvan saamasta suosiosta kertoo sekin, että se on Internet Movie Databasessa 250 parhaan elokuvan joukossa yhdeksäntenä ja se on tietokannan arvostetuin Yhdysvaltojen ulkopuolella tuotettu elokuva (tilanne lokakuussa 2019).
Elokuvan tapahtumat sijoittuvat vuoden 1862 New Mexicoon, joka on joutunut Yhdysvaltain sisällissodan kouriin. Elokuva seuraa kolmea päähenkilöä, jotka tavoittelevat Etelävaltioiden armeijalta varastettuja rahasäkkejä. Elokuva on miltei kolmituntinen eepos, jossa on hyvin monivaiheinen juoni.
Tarina > Rooleissa

| 0 | 1 | 2 |
| --- | --- | --- |
|  Clint Eastwood  | … |  ”Blondie”, hyvä   |
|  Lee Van Cleef  | … |  ”Enkelisilmä”, kersantti, paha   |
|  Eli Wallach  | … |  Tuco Benedicto Pacifico Juan Maria ”Rat” Ramirez, ruma   |
|  Luigi Pistilli  | … |  Isä Pablo Ramirez   |
|  Antonio Casale  | … |  Jackson alias ”Bill Carson”   |
|  Mario Brega  | … |  vanginvartija korpraali Wallace   |
|  Antonio Casas  | … |  John Stevens   |
|  Antonio Ruiz  | … |  nuorempi poika Stevens   |
|  Chelo Alonso  | … |  rouva Stevens   |
|  Rada Rassimov  | … |  Maria, huora   |
|  Al Mulock  | … |  Elam yksikätinen (Tucon) palkkionmetsästäjä   |
|  Aldo Giuffrè  | … |  Unionin kapteeni Clinton   |
|  Angelo Novi  | … |  munkki   |
|  Enzo Petito  | … |  kaupanpitäjä Milton   |
|  John Bartha  | … |  sheriffi   |
|  Livio Lorenzon  | … |  Baker   |
|  Antonio Molino Rojo  | … |  vankileirin kapteeni Harper   |
Tuotanto

Suurin osa Hyvien, pahojen ja rumien kohtauksista kuvattiin Espanjassa 1 500 paikallisen sotilaan avustuksella.  Kun loppupuolella nähtyä sillan räjäytystä kuvattiin, sillan räjäyttämisestä vastannut Espanjan armeijan kapteeni painoi laukaisupainiketta ennen kuin elokuvakamerat ehtivät käynnistyä. Leone oli hyvin masentunut tapauksen johdosta, joten armeija rakensi sillan uudelleen. Eräät kohtaukset kuvattiin italialaisessa elokuvastudiossa Roomassa.
Hyvät, pahat ja rumat noudattelee Sergio Leonen tyyliä: vähäistä dialogia, pitkiä kameraottoja ja tarkkoja lähikuvia silmistä. Käsikirjoittaja Luciano Vincenzoni on kertonut, että elokuvan lopun 20 minuuttia kestävä hautausmaakohtaus, jossa ei ole lainkaan dialogia, vie vain kuusi riviä käsikirjoituksessa. Yksi arvostetuimmista nykyohjaajista Quentin Tarantino on sanonut pitävänsä Hyviä, pahoja ja rumia kaikkien aikojen parhaana elokuvaohjauksena.
Elokuva on tunnettu musiikistaan, jonka on säveltänyt Ennio Morricone. Elokuvan tunnuskappale on tunnistettava ja koostuu vähäeleisestä kitaransoitosta, huudoista, vihellyksistä ja muista oudoista äänitehosteista. Morriconen mukaan tunnusmusiikin oli tarkoitus kuulostaa kojoottien ulvonnalta. Kaksi muuta kuuluisaa elokuvakappaletta ovat ”The Ecstasy of Gold” ja ”The Triple Duel”, jotka molemmat soivat elokuvan lopun hautausmaakohtauksen aikana. Elokuvan musiikkiin liittyi myös yhdysvaltalainen säveltäjä Hugo Montenegro, joka sovitti Hyvien, pahojen ja rumien musiikista orkesteriversion ja levytti siitä singlen, joka osoittautui suureksi menestykseksi.
Leone ei halunnut muovista luurankoa Arch Stantonin ruumisarkkuun, joten sinne laitettiin aito luuranko, joka kuului kuolleelle espanjalaiselle näyttelijättärelle.
Vastaanotto

Hyvien, pahojen ja rumien rönsyilevä ja väkivaltainen tyyli sai tuoreeltaan kielteisiä arvioita. Yleisön parissa elokuva oli kuitenkin alusta lähtien suosittu, ja myös ammattikriitikoiden parissa sen arvostus on sittemmin noussut. Rotten Tomatoes -sivuston mukaan 97 % kriitikoista on antanut Hyville, pahoille ja rumille myönteisen arvostelun. 77 arvostelusta tehdyn yhteenvedon mukaan elokuva ”lienee kaikkien aikojen paras spagettiwestern; eepos, joka tarjoaa mukaansatempaavan tarinan, mieleenpainuvia roolisuorituksia, henkeäsalpaavia maisemia ja unohtumattoman ääniraidan”. AllMovie-sivuston Lucia Bozzola kutsuu Hyviä, pahoja ja rumia dollaritrilogian parhaaksi osaksi ja antaa sille viisi tähteä viidestä.
IMDb-sivustolla Hyvät, pahat ja rumat on käyttäjien antamien pisteytysten perusteella yksi kaikkien aikojen 10 parhaasta elokuvasta. Leffatykki-sivustolla se on käyttäjäpisteytysten perusteella tietokannan paras elokuva.
Aiheesta muualla

Wikimedia Commonsissa on kuvia tai muita tiedostoja aiheesta .
Hyvät, pahat ja rumat Internet Movie Databasessa (englanniksi)
Gimishanov, Nina: Ahneuden piirileikki Film-O-Holic.  1.8.2003.
Sergio Leonen ohjaamat elokuvat
Hanno rubato un tram (1954) (nimeä ei mainittu)
Pompeijin viimeiset päivät (1959) (nimeä ei mainittu)
Taistelu Rhodoksesta (1961)
Kourallinen dollareita (1964)
Vain muutaman dollarin tähden (1965)
Hyvät, pahat ja rumat (1966)
Huuliharppukostaja (1968)
Maahan, senkin hölmö! (1971)
Un genio, due compari, un pollo (1975) (nimeä ei mainittu)
Suuri gangsterisota (1984)
Jan Andersson (toimittaja)

Jan Andersson (s. 1973), on suomalainen toimittaja, joka on työskennellyt marraskuusta 2018 lähtien MTV Uutisten uutisankkurina ja vaaliohjelmien juontajana. Ennen siirtymistään MTV:lle Andersson työskenteli 21 vuoden ajan toimittajana ja ajankohtaisohjelmien juontajana Ylellä.
Ennen toimittajaksi siirtymistään Andersson toimi lukion historian opettajana.lähde?
Ylellä Andersson tuli tunnetuksi muun muassa vaalilähetysten, A-studion, A-talkin, Ajankohtaisen Kakkosen ja Aamu-TV:n juontajana. Hän oli yksi Ylen silloisen päätoimittajan Atte Jääskeläisen kriitikoista niinsanotussa Sipilä-gatessälähde?.
Andersson puhuu äidinkielenään ruotsia, mutta on työskennellyt koko uransa ajan suomen kielellä, jota hän puhuu täydellisestikenen mukaan?. Hänet tunnetaan tiukasta haastattelutyylistään, ja Helsingin Sanomat valitsikin hänet vuonna 2011 vuoden jankkaajaksi.
Ylempi korkeakoulututkinto

Ylempi korkeakoulututkinto on yleisnimike, jolla kuvataan suomalaisessa koulutusjärjestelmässä tyypillisintä ylemmän korkeakoulutuksen tasoa. Ylempiä korkeakoulututkintoja ovat
kaikki maisterin tutkinnot
proviisorin tutkinto (farmasian koulutusala)
diplomi-insinöörin, arkkitehdin ja maisema-arkkitehdin tutkinnot (teknistieteellinen koulutusala)
lääketieteen lisensiaatti (lääketieteellinen koulutusala)
hammaslääketieteen lisensiaatti (hammaslääketieteellinen koulutusala)
eläinlääketieteen lisensiaatti (eläinlääketieteellinen koulutusala)
kaikki ylemmät ammattikorkeakoulututkinnot.
Muutamia poikkeuksia lukuun ottamatta sen laajuus on 300 opintopistettä, johon kuuluu pro gradu -tutkielma (20–40 pistettä). Tutkinnon ohjeellinen suoritusaika on viisi vuotta. Kaikkiin vuoden 1994 jälkeen annettujen tutkintoasetusten mukaisiin ylempiin korkeakoulututkintoihin sisältyy pakollisena ns. virkamiesruotsi eli kaksikielisessä virastossa työskententelevältä virkamieheltä vaadittava toisen kotimaisen kielen taito.
Ylempi korkeakoulututkinto ulkomailla

Eurooppalais-saksalaisessa perinteessä ja siten Suomessa ylempi korkeakoulututkinto edustaa yliopistokoulutuksen normaalitasoa (luokitellaan perustutkinnoksi), mutta anglosaksisessa järjestelmässä ylempi korkeakoulututkinto on jatkotutkinto. Monissa yliopistoissa maisterintutkintoa ei suoriteta lainkaan, vaan kandidaatit jatkavat suoraan tohtoriksi. Pääperiaatteena anglosaksisia tutkintoja ja suomalaisia tutkintoja verrattaessa on pidettävä seuraavaa: esimerkiksi Bachelor of Arts (BA) ja Bachelor of Science (BSc) vastaavat suomalaista kandidaatin tutkintoa. Edelleen Master of Arts (MA), Master of Science (MSc) ja muut vastaavat tutkintonimikkeet vastaavat taas suomalaista maisterin tutkintoa.
Suojaamatonta MBA-, eli Master of Business Administration -tutkintoa, samoin kuin suppeampaa eMBA-tutkintoa ei ole Suomen koulutusjärjestelmässä hyväksytty varsinaiseksi tutkinnoksi, eli se ei anna muodollista pätevyyttä esimerkiksi viranhaussa. Koska MBA-tutkintojen laatua ei siis virallisesti valvota ja siten ohjelmien laadun arviointi on vaikeaa, on käytännöksi tullut arvioida ohjelmia esimerkiksi kansainvälisten akkreditointien määrän (AMBA, AACSB, EQUIS) sekä ranking-listojen avulla. Euroopan unionissa on käynnissä niin sanottu Bolognan prosessi, jonka tavoitteena on luoda yksiselitteinen vertailujärjestelmä eri maiden tutkintojen välillä.
Englanninkielisessä yliopistomaailmassa ylemmistä korkeakoulututkinnoista (postgraduate) käytetään mm. lyhenteitä:
MSc = Master of Science (luonnontieteellinen, tekninen tai yhteiskuntatieteellinen tutkinto)
MA = Master of Arts (yhteiskuntatieteellinen tai humanistinen tutkinto). Joissain Skotlannin yliopistoissa MA-tutkinto on alempi korkeakoulututkinto. Usein ylemmät tutkinnot samalta alalta nimetään näissä yliopistoissa MSc:ksi.
Aiheesta muualla

Wikimedia Commonsissa on kuvia tai muita tiedostoja aiheesta .
Yliopistolliset korkeakoulututkinnot (Opintoluotsi) (Arkistoitu – Internet Archive)
Suomalaiset korkeakoulututkinnot
Ammattikorkeakoulututkinto
Ylempi ammattikorkeakoulututkinto
Alempi korkeakoulututkinto
Ylempi korkeakoulututkinto
Tieteellinen jatkotutkinto
Vesivoima

Tammerkosken Keskikosken voimalaitos, jonka vesivarastona on Näsijärvi.
Kartta Henry Bordonin vesivoimalaitoksen patojärvestä Brasilian Sao Paolossa.
Vesivoimalaitoksen rakennekuva
Vesivoima on energiaa, joka on tuotettu vesivoimalaitoksessa virtaavan veden liike-energiasta tai putoavan veden potentiaalienergiasta ja joka on muutettu muuksi energiamuodoksi kulloisenkin käyttötarpeen mukaan . Aikaisemmin vesivoimaa käytettiin muuttamaan veden liike mekaaniseksi liikkeeksi, jolla voitiin esimerkiksi jauhaa viljaa pyörivien myllynkivien välissä, sahata lautaa epäkeskolla liikuteltavien sahanterien avulla, takoa rautaa raskaiden kankivasaroiden avulla, ja teollisen vallankumouksen alettua, käyttää mekaanista voimaa kankaiden kutomiseen kutomakoneilla, nostureiden, hissien ja pumppujen koneistojen pyörittämisessä. Nykyään vesivoima muutetaan pääasiassa sähkögeneraattoreilla sähköenergiaksi, joka voidaan helposti siirtää kauas sen tuotantopaikasta .
Vesivoiman energiantuotanto

Vesivoimalan energiantuotantoa kuvataan tavallisesti kahdella suureella: tuotantokapasiteetti ja vuosituotanto.
Vesivoiman energiantuotanto > Tuotantokapasiteetti

Tuotantokapasiteetti eli tuotannon maksimiteho tai koneteho ilmoittaa voimalan suurimman mahdollisen tuotantotehon, jonka voimala pystyy toimittamaan sähköverkkoon. Silloin voimalan yläpuoliset resurssit ovat kaikki käytössä ja voimalan läpi virtaa se määrä vettä, jonka se on suunniteltu pystyvän rakenteellisesti käsittelemään. Voimalan kaikki vesiturbiinit ovat silloin yhtä aikaa käytössä ja kunkin tuotanto on saavuttanut rakenteellisen huippuarvonsa. Jos vettä virtaa vesistössä enemmän kuin voimala pystyy hyödyntämään, se päästetään voimalan ohi sitä varten rakennetusta ohijuoksutuskanavasta. Toisaalta, jos vettä on vähemmän, voidaan osa voimalan turbiineista pysäyttää ja ohjata vesi muiden turbiinien läpi. Kapasiteetti ilmoitetaan yleensä watteina (W), joka voi kertaantua etuliitteineen muotoihin kW, MW ja GW.
Vesivoiman energiantuotanto > Vuosituotanto

Voimalan vuosituotanto (engl. Annual generation, A. net generation, saks. Jahreserzeugung erreichte, Regelarbeitsvermögen ja ruots. Årsproduktion) kertoo todellisen energiantuotannon, jonka voimalaitos on toimittanut sähköverkkoon. Sen todellisesta vuosituotannosta on vähennetty pois voimalan oma sähkönkäyttö, joten sen ilmoittama arvo on sen nettoarvo. Vuosituotanto ilmoitetaan yleensä yksikössä wattituntia (Wh), joka voi kertaantua etuliitteineen muotoihin kWh, MWh, GWh tai TWh.